b'\n_START_ARTICLE_\nVelika preizku\xc5\xa1nja\n_START_SECTION_\n1. dejanje\n_START_PARAGRAPH_\nMilana in Frenka bodo danes \xc5\xa1e zadnji\xc4\x8d zasli\xc5\xa1ali pred razglasitvijo razsodbe; do slej sta svojo zvezo s partizani \xc5\xa1e tajila. A major Weber jima pripravlja neprijetno presene\xc4\x8denje: soo\xc4\x8denje s Sve\xc4\x8darjem, tretjim iz trojke. Je\xc4\x8dar Linca, ki zdaj, ko jemlje Nemce hudi\xc4\x8d, jetnikom koraj\xc5\xbeno pomaga, to pove Milanu in Frenku. Milan se za\xc4\x8dne bati - po pravici, kajti Sve\xc4\x8darja so zlomili, pri soo\xc4\x8denju potrdi, da sta Milan in Frenk partizana. Oba sta obsojena na smrt. Medtem so zaprli Vida, ki se izdaja za tihotapca. Milan in Frenki, ki ju je Linca opozoril, se delata, da ga ne poznata, Weber pa sumi, da je Vid pomembna oseba v odporni\xc5\xa1kem gibanju, zato obema ponudi \xc5\xbeivljenje, \xc4\x8de izdata, kdo je.\n_START_SECTION_\n2. dejanje\n_START_PARAGRAPH_\nVid se s pomo\xc4\x8djo Lince sestane z Robnikom. Vse je pripravljeno za oboro\xc5\xbeen upor v jetni\xc5\xa1nici, le Frenku in Milanu ni\xc4\x8d ne povedo, da se v napetosti pred ustrelitvijo ne bi kako izdala. Weber sklepa sporazum z Dizmo, \xc5\xa1kofovim tajnikom: dal bo te\xc5\xbeko oro\xc5\xbeje, dobiti pa ho\xc4\x8de imena partizanskih vodij. Dizma izpolni svoj del pogodbe, denuncira Vida kot pomembno osebo v sovra\xc5\xbenih vrstah. Milanu medtem popu\xc5\xa1\xc4\x8dajo \xc5\xbeivci, njegovo stanje se \xc5\xa1e poslab\xc5\xa1a, ko ga poslednji\xc4\x8d obi\xc5\xa1\xc4\x8de mati. Tudi njo slovo od sina skoraj stre.\n_START_SECTION_\n3. dejanje:\n_START_PARAGRAPH_\nDizma kot duhovnik obi\xc5\xa1\xc4\x8de Vida. Ta mu razkrije, da je njegov brat Ivan Dizma, za katerega je duhovnik mislil, da je padel v \xc5\xa1panski dr\xc5\xbeavljanski vojni. Prestra\xc5\xa1en spozna, da je izdal lastnega brata, obljubi mu re\xc5\xa1itev, \xc4\x8de se odpove politiki. Vid mu poka\xc5\xbee vrata. Tudi Frenku nagajajo \xc5\xbeivci, toda to opravi sam s seboj in se hrabro premaguje. Weber pritiska na oba, da bi Vida izdala, potrebuje druge pri\xc4\x8de, da bi za\xc5\xa1\xc4\x8ditil zaveznika Dizmo. Milan popusti, zaprejo ga k Vidu v celico, Frenka pa odpeljejo na mori\xc5\xa1\xc4\x8de. Ko so nacisti zbrani na dvori\xc5\xa1\xc4\x8du, se za\xc4\x8dne upor, jetniki streljajo z oken, Frenk sko\xc4\x8di majorju za vrat in ga razoro\xc5\xbei. Upor uspe, majorja in Dizmo zaprejo. Osvobojeni jetniki odidejo na prostost. Ostane zlomljeni Milan, ki velike preizku\xc5\xa1nje ni prestal.\n_START_SECTION_\nVir povzetka\n_START_PARAGRAPH_\nObnova citirana po: Alenka Goljev\xc5\xa1\xc4\x8dek: Vsebine dram. Taras Kermauner, Ta\xc5\xa1\xc4\x8dica = noj. Ljubljana: Slovenski gledali\xc5\xa1ki muzej, 1998._NEWLINE_ Portal:Literatura'